Man vas vir Limpopo-plaasaanvalle en -verkragtingsŉ Man wat vermoedelik deel is van ŉ groep mans wat verantwoordelik was vir plaasaanvalle in die Tagana’s Hoek-omgewing naby Letsitele, is in hegtenis geneem. “Die 32-jarige man is Maandag in Nwamitwa in hegtenis geneem,” het brig. Hangwani Mulaudzi Dinsdag gesê. Die groep het Saterdag op drie plase toegeslaan. By die eerste plaas het hulle glo ŉ 32-jarige vrou verkrag en drie vuurwapens en R300 gesteel. By die volgende plaas het hulle ŉ 59-jarige vrou van Zimbabwe verkrag en by die derde plaas het hulle elektriese huisware gesteel. Die man moet Dinsdag in die Tzaneen-landdroshof verskyn op aanklagte van verkragting, huisbraak en die besit van ŉ onwettige vuurwapen en ammunisie.